NARIADENIE KOMISIE (ES) č. 537/2009
z 19. júna 2009,
ktorým sa mení a dopĺňa nariadenie (ES) č. 1235/2008, pokiaľ ide o zoznam tretích krajín, z ktorých musia pochádzať určité poľnohospodárske produkty získané ekologickou výrobou určené na obchodovanie v rámci Spoločenstva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (1), a najmä na jeho článok 33 ods. 2,
keďže:
(1)
V súlade s nariadením (ES) č. 834/2007 sa v prílohe III k nariadeniu Komisie (ES) č. 1235/2008 z 8. decembra 2008, ktorým sa ustanovujú podrobné pravidlá vykonávania nariadenia Rady (ES) č. 834/2007, pokiaľ ide o opatrenia týkajúce sa dovozu ekologických produktov z tretích krajín (2), zostavil zoznam tretích krajín, ktorých systém výroby a kontrolné opatrenia pre ekologickú výrobu sa považujú za rovnocenné. Vzhľadom na nové žiadosti a informácie, ktoré od posledného uverejnenia zoznamu tretie krajiny predložili Komisii, mali by sa zohľadniť určité úpravy a následne pridať alebo vložiť do tohto zoznamu.
(2)
Austrálske a kostarické orgány požiadali Komisiu, aby do zoznamu zaradila aj nový kontrolný a certifikačný orgán. Austrálske a kostarické orgány poskytli Komisii všetky potrebné záruky, ktorými dokladajú, že nové kontrolné a certifikačné orgány spĺňajú kritériá podľa článku 8 ods. 2 nariadenia (EHS) č. 1235/2008.
(3)
Zaradenie Indie do zoznamu v prílohe III k nariadeniu (ES) č. 1235/2008 sa skončí 30. júna 2009. Aby sa predišlo narušeniu obchodu, je nutné, aby sa zaradenie Indie do zoznamu predĺžilo na ďalšie obdobie. Indické orgány požiadali Komisiu, aby do zoznamu zaradila aj štyri nové kontrolné a certifikačné orgány. Indické orgány poskytli Komisii všetky potrebné záruky, ktorými dokladajú, že nový kontrolný a certifikačný orgán spĺňa kritériá podľa článku 8 ods. 2 nariadenia (ES) č. 1235/2008. Indické orgány informovali Komisiu o zmene názvu jedného kontrolného orgánu.
(4)
Izraelské orgány informovali Komisiu o zmene názvu jedného kontrolného orgánu.
(5)
Určité poľnohospodárske produkty dovážané z Tuniska sa v súčasnosti uvádzajú na trh v Spoločenstve podľa prechodných pravidiel ustanovených v článku 19 nariadenia (ES) č. 1235/2008. Tunisko predložilo Komisii požiadavku o zaradenie do zoznamu v prílohe III k uvedenému nariadeniu. Takisto predložilo potrebné informácie podľa článkov 7 a 8 uvedeného nariadenia. Na základe vyhodnotenia týchto informácií a následných rokovaní s tuniskými orgánmi sa dospelo k záveru, že v tejto krajine sú pravidlá riadenia výroby a kontroly poľnohospodárskych produktov rovnocenné s pravidlami ustanovenými v nariadení (ES) č. 834/2007. Komisia uskutočnila na mieste kontrolu pravidiel výroby a kontrolných opatrení, ktoré sa v súčasnosti v Tunisku uplatňujú, ako sa uvádza v článku 33 ods. 2 nariadenia (ES) č. 834/2007.
(6)
Nariadenie (ES) č. 1235/2008 by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto nariadení sú v súlade so stanoviskom regulačného výboru pre ekologickú výrobu,
PRIJALA TOTO NARIADENIE:
Článok 1
Príloha III k nariadeniu (ES) č. 1235/2008 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. júna 2009